Parlement-brand: Saak sloer oor 50 ton water(Foto: Elmond Jiyane/GCIS) Die saak teen die vermeende brandstigter van die parlementêre kompleks in Kaapstad, Zandile Christmas Mafe, is tot Mei uitgestel nadat die staat Vrydag bykomende tyd versoek het om sy ondersoek na die omvang van die skade af te handel. Dié ondersoek is nog nie afgehandel nie weens 50 ton water wat in die parlement se kelder lê. Luidens ŉ beëdigde verklaring deur die ondersoekbeampte, kol. Christiaan Gabriel Theron, is die forensiese ondersoek van die parlementêre gebou nog nie afgehandel nie, aangesien ondersoekers nie toegang tot die kelder kan verkry nie. Die tonne water moet eers uit die kelder verwyder word sodat die forensiese ondersoekers die algehele koste van die skade kan bepaal. Adv. Mervyn Menigo, staatsaanklaer, het aan die hof gesê dat hierdie deel van die ondersoek broodnodig is wanneer daar met aanklagte van brandstigting en terreur gewerk word. Forensiese ondersoekers het sedert 15 Maart toegang tot die gebou gekry nadat dit veilig verklaar is. Volgens Theron het die ondersoekers nog ses weke nodig om die verslag af te handel. Boonop het die departement van openbare werke ook sowat drie weke nodig om die finale verslag van die ingenieurs te voltooi. “Ons weet dat die beskuldigde reeds in Januarie in hegtenis geneem is, maar dit is ŉ verwikkelde ondersoek wat tot onvoorsiene vertragings gelei het wat buite die ondersoekspan se beheer is,” het Theron in die hof gesê. Hy het wel die hof meegedeel dat die polisie ŉ positiewe gesigsherkenningsverslag ontvang het en dat die staat ŉ opsomming van die feite met die volgende hofverskyning gereed sal hê. Theron meen ook dat ŉ hooggeregshofdatum met die volgende hofverskyning beslis kan word. Die Kaapstadse landdroshof het die staat se versoek vir verdere ondersoek toegestaan en die saak tot 12 Mei uitgestel. Die saak is reeds verlede maand uitgestel omdat verskeie forensiese verslag nog uitstaande was. Mafe, wie se aansoek om borgtog verlede maand van die hand gewys is, se regsverteenwoordiger het die hof in kennis gestel dat hulle van voornemens is om Mafe se “gedoemde borgtogaansoek” by die hooggeregshof te appelleer. Die staat sal dié borgtog-appèl teenstaan. Mafe staan tereg op aanklagte van huisbraak met die doel om terreur en brandstigting te pleeg, asook van terreur, brandstigting en diefstal.